<< לכל האירועים ראיתם אש?
אתרים נוספים בסביבה: שמורת חורבת סעדים, מנזר יוחנן המטביל, סטף, תל צובה, שמורת הר הטייסים, פארק עצמאות ארה"ב ויער הקדושים.
איך להגיע? הבאים מירושלים יחלפו על פני הר הרצל וכביש הגישה לעין כרם, ויפנו מערבה בפנייה למושבים אורה ועמינדב. יד קנדי שוכנת כ500- מטרים ממערב לכביש הגישה לעמינדב. הבאים מתל אביב יפנו במחלף הראל מערבה (ימינה) מכביש תל אביב ירושלים (כביש מספר 1), ייסעו לכיכר הסטף וימשיכו לביה"ח הדסה עין כרם ומשם לכניסה למושב אורה, והמשך כפי שתואר קודם.
שעות פתיחת החנייה של יד קנדי: השערים פתוחים מידי יום בין השעות 08:00 - 16:00. מעבר לשעות אלו ניתן להיכנס לאתר רגלית, כאשר המבנים עצמם סגורים.
נתחיל את סיורנו ביד קנדי (נקודה מספר 1 במפה), אנדרטה יוצאת דופן המנציחה את זכרו של ג'ון פיצג'רלד קנדי, נשיא ארצות הברית שנרצח בנובמבר 1963. חלק גדול מקסמה של אנדרטת יד קנדי הוא האתר שבו היא שוכנת - ראש הר מבודד המתנשא 823 מטרים מעל פני הים. לפני שיוצאים לטיול, כדאי להקיף ברגל את יד קנדי, וליהנות מהתצפית המרהיבה שמסביב, הכוללת את הרי יהודה, הר חברון ו"חלון" ממישור החוף, ממנו ניתן להשקיף ביום בהיר על אשדוד.האנדרטה עשויה בדמות גזע עץ כרות ומסמלת את חייו הגדועים של הנשיא, שהסתיימו בגיל 46. האולם הגדול מוקף 51 עמודי בטון, בגובה 7.2 מטרים, המסמלים את 51 המדינות של ארצות הברית. האנדרטה, יצירתם של האדריכל דוד רזניק והפסל דוב פייגין, נחנכה בשנת 1966. קק"ל מפעילה ביד קנדי תחנת מידע למטיילים באולם השוכן מתחת לאנדרטה. המבקרים יכולים להצטייד בדפי מסלול, לעיין במפה מפורטת ובתצלום אוויר של הסביבה, ולהסתייע בעצה טובה. תחנת המידע מאוישת בימי חול בין השעות 15:00-9:00. מספר הטלפון של תחנת המידע הוא 02-5709926. במקום גם שירותים ומים.להמשך הסיור נפנה מכביש הגישה אל יד קנדי וניסע על פי השילוט, בדרך היורדת לחורבת סעדים (נקודה מספר 2 במפה). נחנה את הרכב ברחבת חניה קטנה, השוכנת ליד הסתעפות השביל המוליך לעין חנדק. כאן נצא לסיור רגלי בחורשה ובמעיין שלידו (כחצי שעה עד שעה). חורבת סעדים היא שמורת טבע קטנטנה. העילה העיקרית להכרה במקום כשמורת טבע הם עצי האלון המצוי הצומחים כאן, שזכו להגיע לממדים גדולים - תופעה נדירה במין עץ זה. עוד צומח בשמורה חרוב עתיק ומרשים.ייתכן שהאלונים שבשמורה זכו להגיע לממדים גדולים בזכות שרידי מקאם (בית תפילה לזכר קדוש), המוקדש לזכרו של שיח' אחמד. מהמבנה נותרו שני קירות בגובה שני מטרים, אחד מהם נושא קשת שלמה. שיח' אחמד נודע בסגולתו לרפא עקרות ואולי זו הסיבה לכך שהחורבה זכתה לשם ח'ירבת סעידה (המאושרת). אל המבנה נגיע בשביל הרחב המוליך מרחבת החנייה ללב החורשה.סמוך למקאם, בשטח פתוח, ניצב עמוד אבן כבד, שהוא "בתולה" של בית בד. נראה כי אבן זו הייתה חלק מבית בד ששכן במערה, בה נמצאת אבן ה"ממל" (גלגל אבן ששוכב על הקרקע, עליו כתשו את הזיתים לפני שסחטו מהם את השמן). כדי להגיע למערה יש לעבור את מבנה המקאם צפונה, ולרדת כמה מטרים במדרון שמתחת למצבת הנצחה לזכרו של סרן שלמה מלאכי, שנפל במלחמת ששת הימים.